mañjuśrīstotram  
  
  
śrīmañjunāthakamalāsanaratnamauli-  
  
rvidyādhipo bhuvanamaṇḍalacakravartī |  
  
dhyānādhipocitavirājitasaumyarūpo  
  
vandāmahe suranarāsuravanditāryam || 1 ||

bālākṛtiḥ kuvalayojjvalalolahastaḥ  
  
keyūrahāramaṇikuṇḍalaghṛṣṭagaṇḍaḥ |  
  
khādaṃśca ṣoḍaśaradaṃ sukumārarūpaṃ  
  
vandāmahe suravarārcitamañjughoṣam || 2 ||

romāgrakūpavivare parivartamānaṃ  
  
viśvaprapañcakaraṇaṃ sugatātmajasya |  
  
traividyamantra tava nātha guṇārṇaveṇa  
  
sūkṣmāya buddhatanayāya namo'stu tasmai || 3 ||

gambhīradharmanayamārgasukhapratiṣṭhaṃ  
  
jñānodadhiṃ nikhilasattvakṛtārthakāram |  
  
prajñānidhānaguṇasāgaramaprameyaṃ  
  
mañjuśriyaṃ jinasutaṃ satataṃ namāmi || 4 ||

viditasakalatattvaḥ kṣiptasantāpasattva-  
  
stribhuvana upakārī sarvaduḥkhāpahārī |  
  
madanamathanavīraścārurūpaḥ sucīra-  
  
stribhuvanajanatoṣaḥ pātu māṃ mañjughoṣaḥ || 5 ||

bālendurucirābhāsaṃ varābharaṇabhūṣitam |  
  
prajñābjāmalapatrākṣaṃ vande mañjuśriyaṃ sadā || 6 ||

pātraṃ vāmakare yasya bhramannañjalisaṃnibham |  
  
nāmnā te sarvato lakṣmīrmañjughoṣaṃ namāmyaham || 7 ||

khaḍgapustakahastāya candramaṇḍalavartine |  
  
ajñānadhvāntasūryāya mañjughoṣāya te namaḥ || 8 ||

jñānottaraprabhāketuṃ praṇidhānamatiṃ tathā |  
  
śāntendriyaṃ mañjughoṣaṃ bhaktitaḥ praṇamāmyaham || 9 ||  
  
  
  
śrī mañjuśrīstavastotraṃ samāptam ||