śāntideva

bodhicaryāvatāraḥ

samprajanyarakṣaṇaṃ nāma pañcamaḥ paricchedaḥ

śikṣāṃ rakṣitukāmena cittaṃ rakṣyaṃ pryatnataḥ |

na śikṣā rakṣituṃ śakyā calaṃ cittamarakṣatā ||1||

adāntā mattamatṅgā na kurvantīha tām vyathām |

karoti yāmavīcyādau muktaścittamatṅgajaḥ ||2||

baddhaśceccitamātaṅgaḥ smṛtirajjvā samantataḥ |

bhayamastaṃ gataṃ sarvaṃ kṛtsnaṃ kalyāṇamāgatam ||3||

vyāghrāḥ siṃhā gajā ṛkṣāḥ sarpāḥ sarve ca śatravaḥ |

sarve narakapālāśca ḍākinyo rākṣasāstathā ||4||

sarve baddhā bhavantyete cittasyaikasya bandhanāt |

cittasyaikasya damanāt sarve dāntā bhavanti ca ||5||

yasmādbhayāni sarvāṇi duḥkhānyapramitāni ca |

cittādeva bhavantīti kathitaṃ tattvavādinā ||6||